《老人峰歌》
清代·程梦星

山烟作雾朝濛濛，模糊烟外疑远峰。风开日出始破笑，一峰背俯兼头童。

何年南极下霄汉，无事僵立空山中。诸峰儿孙并胪列，形体虽具难相同。

平生侪辈恐无几，匡庐五老齐高风。世人少壮几时好，等闲倏作鸡皮翁。

何如此峰既老常不老，前古后今无始终。浮丘容成每来往，俯视尘世扰扰同鸡虫。

作者简介：程梦星（1678—1747)清诗人。字伍乔，又字午桥，号汛江，又号茗柯、香溪、杏溪。安徽歙县人。康熙五十一年（1712）进士，选庶吉士。后四年，以母丧归，不复出。居扬州策园，与一时名流以诗酒相往还。雅好李商隐诗，以旧注未精，重为笺注。